ASCON เผยศาลล้มละลายฯ นัดฟังคำสั่งศาลฎีกา กรณีขอฟื้นฟูกิจการ 31 ส.ค.นี้
ASCON เผยศาลล้มละลายฯ นัดฟังคำสั่งศาลฎีกากรณีขอฟื้นฟูกิจการวันที่ 31 ส.ค.นี้ จากกรณีขอฟื้นฟูกิจการ
8 ก.ค. 2558

บริษัท แอสคอน คอนสตรัคชั่น จำกัด (มหาชน) หรือ ASCON ระบุว่า ศาลล้มละลายกลางนัดพร้อมเพื่อรอฟังคำสั่งศาลฎีกาในวันที่ 31 ส.ค.58 เวลา 9.30 น. จากกรณีขอฟื้นฟูกิจการ ซึ่งสืบเนื่องจากเจ้าหนี้ของบริษัทได้ยื่นคำร้องขอฟื้นฟูกิจการบริษัทต่อศาลล้มละลายกลาง เป็นคดีหมายเลขดำที่ ฟ.16/2556 เมื่อวันที่ 23 ส.ค.56
โดยต่อมาเมื่อวันที่ 30 มิ.ย.58 ผู้คัดค้านคำร้องขอฟื้นฟูกิจการรายสถาบันการเงิน ซึ่งเป็นเจ้าหนี้รายใหญ่ ได้ยื่นคำร้องขอถอนคำคัดค้านฉบับลงวันที่ 17 ต.ค.56 ทำให้ศาลมีคำสั่งให้ถอนคำคัดค้านคำร้องขอฟื้นฟูกิจการของเจ้านี้รายนี้แล้ว โดยปัจจุบันคดียังอยู่ระหว่างรอสำนวนจากศาลฎีกา ซึ่งยังไม่ส่งมาที่ศาลล้มละลายกลาง ศาลล้มละลายกลางจึงนัดพร้อมเพื่อรอฟังคำสั่งศาลฎีกาในวันดังกล่าว